Turun kaupunginteatteri

Turun kaupunginteatteri on Turussa toimiva ammattiteatteri, jonka taiteellisena johtajana toimii Mikko Kouki ja toimitusjohtajana Arto Valkama. Teatterin dramaturgi on Satu Rasila. Turun kaupunginteatteri perustettiin vuonna 1946 Turun Teatterin ja Turun Työväen Teatterin yhdistyessä. Se oli Suomen vanhin täyskunnallinen teatteri, kunnes vuoden 2014 alusta se siirtyi Turun kaupungin omistamaksi osakeyhtiöksi. Vuonna 2025 yhtiö vaihtoi nimeään Kulttuuriranta Oy:ksi ja sen toiminta laajeni kattamaan myös syksyllä 2026 kaupunginteatterin viereen valmistuvan Turun musiikkitalo Fuugan hallinnoinnin. Teatterissa on kolmea näyttämöä, joiden kausittain vaihtuva ohjelmisto sisältää esityksiä musikaaleista draamaan ja komedioista lastenteatteriin. Teatterissa järjestetään myös yleisötapahtumia ja tiloja vuokrataan näytöskalenterin salliessa tapahtumanjärjestäjille. Toiminta Teatterin vuosittainen katsojamäärä on noin 140 000 ihmistä. Henkilökuntaa teatterin eri osastoilla työskentelee noin 150. Kaupunginteatteri toimii keskeisellä paikalla Aurajoen rannalla sijaitsevassa teatteritalossa, jossa toimii myös teatterin oma ravintola Viides näyttämö. Teatteri tuottaa vuosittain 8–10 ensi-iltaa ja toistakymmentä vierailevaa esitystä. Yhteensä näytöksiä on vuodessa noin 400. Teatterin historian maineikkain kausi oli Kalle Holmbergin ja Ralf Långbackan johtajakausi 1972–1977. Kaupallinen ja taiteellinen puoli olivat tasapainossa, ja menestyksen helmi oli Seitsemän veljestä. Lautakunnan ennakkoluulojen vuoksi estyi kuitenkin muun muassa Jussi Kylätaskun näytelmän Runar ja Kyllikki Jouko Turkan ohjaama esitys. Turun kaupunginteatteri ja Naantalissa Muumimaailman yhteydessä toimiva kesäteatterinäyttämö Emma-teatteri aloittivat yhteistyönsä kesällä 2015. Yhteistyö oli oikeastaan paluu juurille, sillä Emma-teatterin ensimmäisenä toimintavuonna se teki yhteistyötä Linnateatterin kanssa, jonka johdossa olivat Arto Valkama ja Mikko Kouki. Teatterin rakennukset Vuosina 1946–1954 teatteri toimi Alvar Aallon suunnittelemassa Lounais-Suomen Maalaistentalossa Humalistonkadulla. Vuonna 1954 tapahtuneen näyttämön palon seurauksena teatteri joutui siirtymään väliaikaisesti Turun konserttitaloon Aninkaistenkadulle. Uuteen, omaan toimitaloonsa Itäiselle Rantakadulle teatteri pääsi muuttamaan vuonna 1962. Teatteritalon, jossa kaupunginteatteri yhä edelleen toimii, ovat suunnitelleet arkkitehdit Aarne Hytönen, Risto-Veikko Luukkonen ja Helmer Stenros. Vuonna 2014 teatterirakennuksessa alkoi täysimittainen peruskorjaus ja laajennus. Laajennustyön näkyvin muutos oli kolmikerroksisen takanäyttämön rakentaminen. Lisäksi laajennusosan myötä teatterin henkilöstön tilat siirtyivät ja teatteriin rakennettiin keittiö. Uudistuksen tarpeessa olleet verstastilat uusittiin ja laajennettiin, samoin myös tilat tekniikalle, puvustukselle, rekvisiitalle ja lavasteille. Teatterin näyttämöistä Pikkolo siirtyi Sopukan tiloihin ja teatterin taakse rakennettiin uusi Pieni näyttämö. Näyttelijöiden pukuhuoneet päivitettiin myös ajan tasalle. Turun kaupunginteatteri toimi remontin ajan Logomossa ja vanhassa elokuvateatteri Dominossa. Syyskaudella 2017 toiminta siirtyi väistötiloista takaisin omaan korjattuun teatteritaloon. Avajaisia vietettiin avoimien ovien merkeissä ja teatterissa kyläilikin tuolloin 10 000 kävijää. Ensimmäinen ensi-ilta oli Viimeinen laiva -musikaali, joka toi Turkuun muun muassa säveltäjänsä, muusikko Stingin. Tänä päivänä teatterirakennus palvelee kävijöitä monipuolisena tapahtumatalona. Näyttämöt Päänäyttämö on 652-paikkainen ja sen koko on 450 m², lisäksi näyttämön yllä on 24 metriä korkea torni. Pyörönäyttämön halkaisija on 14 metriä. Näyttämön etualalla on orkesterimonttu 40 soittajalle. Pieni näyttämö on 250-paikkainen, vuonna 2017 käyttöön otettu esitystila. Sen pinta-ala on 357 m². Sopukka on vapaan kentän yhteistyönäyttämö. Se on muunneltava esitystila, jossa on 50–100 istumapaikkaa käsittävä siirrettävä katsomo. Sopukan koko on 200 neliömetriä ja näyttämön korkeus kahdeksan metriä. Henkilökunta Toimitusjohtaja Arto Valkama (2014–) Teatterinjohtajat Jorma Nortimo (1946–1958) Jouko Paavola (1958–1963) Kalervo Nissilä (1963–1968) Kaija Siikala (1968–1972) Ralf Långbacka (taiteellinen johtaja) ja Kalle Holmberg (pääohjaaja) (1972–1977) Jussi Valtakoski (1977, vt. taiteellinen johtaja) Risto Saanila (1977–1981) Taisto-Bertil Orsmaa (1981–1985) Aulis Ruostepuro (1985, vt. taiteellinen johtaja) Mikko Majanlahti (1986–1990) Alpo Suhonen (1991–1992) Ilpo Tuomarila (1993–2007) Raija-Liisa Seilo (2008–2013) Mikko Kouki (2014–2024, 2026–) Satu Rasila (2025, vt. teatterinjohtaja) Näyttelijät (2025) Vuonna 2025 Turun kaupunginteatterissa työskentelee kiinnityksellä seuraavat näyttelijät: Aiempia näyttelijöitä Lähteet Kirjallisuus Terho, Henri & Oinonen, Paavo & Ylitalo, Jan-Erik: Teatteria Turussa 1970-luvulta 2000-luvulle (k&h-kustannus, 2008) Aiheesta muualla Turun kaupunginteatterin sivut.